## Rješenje Agencije za zaštitu tržišnog natjecanja klasa: UP/I 030-02/2006-01/46 od 7. rujna 2006.

### NN 103/2006 (18.9.2006.), Rješenje Agencije za zaštitu tržišnog natjecanja klasa: UP/I 030-02/2006-01/46 od 7. rujna 2006.

# AGENCIJA ZA ZAŠTITU TRŽIŠNOG NATJECANJA

**2328**

Agencija za zaštitu tržišnog natjecanja, temeljem članka 34., članka 55. i
članka 57. točke 5. Zakona o zaštiti tržišnog natjecanja (»Narodne novine«, broj
122/03), u upravnom postupku ocjene sukladnosti s odred­bama Zakona o zaštiti
tržišnoga natjecanja, Okvirnog ugovora o pružanju telekomunikacijskih usluga
broj C4-502-007/2003 sklopljenog između HT – Hrvatskih telekomunikacija d.d. iz
Zagreba, A. Hebranga 32-34 i HT mobilnih komunikacija d.o.o. iz Zagreba, Ulica
grada Vukovara 23, s jedne strane te Podravke d.d. iz Koprivnice, Ante
Starčevića 32, Belupa d.d. iz Koprivnice, Danica 5, Danice d.o.o. iz Koprivnice,
Đelekovečka cesta 21, Podravke inženjeringa d.o.o. iz Koprivnice, Trg kralja
Tomislava 13, Poni trgovine d.o.o. iz Koprivnice, Ante Starčevića 32,
Koprivničke tiskarnice d.o.o. iz Koprivnice, Đure Estera 1 i Ital-Ice d.o.o. iz
Poreča, Mate Vlašića 47, s druge strane od 16. prosinca 2003., pokrenutog po
zahtjevu poduzet­nika VIPnet d.o.o. iz Zagreba, Vrtni put 1, temeljem odluke
Vijeća za zaštitu tržišnog natjecanja sa 67. sjednice, održane 7. rujna 2006.,
donosi sljedeće

## RJEŠENJE O PRIVREMENOJ MJERI

1. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 (u Okvirnom ugovoru, zajednički nazvani: HT) i poduzetnicima Podravka d.d. iz
Koprivnice, Ante Starčevića 32, Belupo d.d. iz Koprivnice, Danica 5, Danica
d.o.o. iz Koprivnice, Đelekovečka cesta 21, Podravka inženjering d.o.o. iz
Koprivnice, Trg kralja Tomislava 13, Poni trgovina d.o.o. iz Koprivnice, Ante
Starčevića 32, Koprivnička tiskarnica d.o.o. iz Koprivnice, Đure Estera 1 i Ital-Ice
d.o.o. iz Poreča, Mate Vlašića 47 (u Okvirnom ugovoru zajednički nazvani:
PODRAVKA) bez odgode, a najkasnije u roku od osam (8) dana, od dana dostave ovog
rješenja, obustava primjene odredaba Okvirnog ugovora o pružanju
telekomunikacijskih usluga broj C4-502-007/2003. (dalje: Okvirni ugovor) i to
kako slijedi:
– članka 2. stavka 2.2. Okvirnog ugovora, koji glasi:
»Ugovorne strane su suglasne da će HT za vrijeme trajanja ovog Ugovora pružati
PODRAVCI, u skladu sa svojim mogućnostima, sve telekomunikacijske usluge koje se
trenut­no nude ili će se nuditi na tržištu, a PODRAVKA će koristiti, u skladu sa
svojim potrebama i odred­bama ovog Ugovora, sve telekomunikacijske usluge koje
HT trenut­no nudi ili će nuditi na tržištu.«
– članka 2. stavka 2.3. Okvirnog ugovora, koji glasi:
»Ako neki drugi davatelj usluga PODRAVKI ponudi specifične nove usluge, koje
nisu obuhvaćene ovim Ugovorom, PODRAVKA će u roku od tjedan dana od primitka
takve ponude obavijestiti HT o uvjetima spomenute ponude (kvaliteta i razina
usluge, cijena i slično), te će zatražiti od HT-a ponudu istih ili usporedivih
usluga prije no što prihvati ponudu drugog davatelja usluga. HT se obvezuje
svoju ponudu dostaviti PODRAVCI u roku od 15 dana od dana zaprimanja obavijesti
PODRAVKE. PODRAVKA se obvezuje prihvatiti ponudu HT-a, ako omjer cijene i
kvalitete usluge koju ponudi HT bude jednak ili povoljniji od omjera cijene i
kvalitete usluge koju je ponudio drugi davatelj usluga, te ako HT preuzme obvezu
da će dotičnu uslugu realizirati u roku od 45 dana od prihvaćanja ponude. Ako HT
ne dostavi svoju ponudu u roku od 15 dana od dana zaprimanja obavijesti
PODRAVKE, PODRAVKA može prihvatiti ponudu drugog davatelja usluge bez ikakvih
daljnjih obveza prema HT-u.«
– članka 2. stavka 2.9. Okvirnog ugovora, koji glasi:
»PODRAVKA ima pravo, radi poslovnih ili sigurnosnih razloga, koristiti
telekomunikacijske usluge, ograničenog opsega i od drugih davatelja
telekomunikacijskih usluga bez štete za ovaj Ugovor i pod uvjetom da ne krše
ostale odredbe ovog Ugovora. Za potrebe ovog Ugovora, termin »telekomunikacijske
usluge ograničenog opsega» znači telekomunikacijske usluge za čije pružanje HT-ov
konkurent ostvaruje godišnji prihod koji ne prelazi 5% od godišnjeg prihoda što
ga je HT ostvario od PODRAVKE tijekom prethodne godine od svih
telekomunikacijskih usluga navedenih u stavku 2.1. ovog članka, kao ni više od
10% od ukupnog iznosa koje PODRAVKA plaća za telekomunikacijske usluge u
dotičnoj godini.
Ukoliko PODRAVKA do 1.9. 2004. g. započne koristiti od HT-a telekomunikacijske
usluge koje u trenutku sklapanja ovog Ugovora koristi od drugog davatelja
telekomunikacijskih usluga, ugovorne strane će pregovarati o dodatnim popustima
za predmetne telekomunikacijske usluge. Visina i opseg popusta će se utvrditi
aneksom ovog Ugovora. Usluge drugih davatelja telekomunikacijskih usluga koje
PODRAVKA koristi u trenutku potpisivanja ovog Ugovora kao i one za koje ugovorne
strane dogovore prijelazni period korištenja, ne ulaze u kvotu
»telekomunikacijskih usluga ograničenog opsega.«
– članka 2. stavka 2. 10. Okvirnog ugovora, koji glasi:
»PODRAVKA se temeljem ovog Ugovora obvezuje obavijestiti HT o korištenju svake
telekomunikacijske usluge koju mu pružaju HT-ovi konkurenti, odnosno obvezuje se
izvijestiti HT o postotku korištenja telekomunikacijskih usluga, pruženih od
strane HT-ovih konkurenata, u smislu st. 2.9. ovog članka.«
2. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 i poduzetnicima Podravka d.d. iz Koprivnice, Ante Starčevića 32, Belupo d.d.
iz Koprivnice, Danica 5, Danica d.o.o. iz Koprivnice, Đelekovečka cesta 21,
Podravka inženjering d.o.o. iz Koprivnice, Trg kralja Tomislava 13, Poni
trgovine d.o.o. iz Koprivnice, Ante Starčevića 32, Koprivnička tiskarnica d.o.o.
iz Koprivnice, Đure Estera 1 i Ital-Ice d.o.o. iz Poreča, Mate Vlašića 47, da ne
sklapaju nove Okvirne ugovore i anekse ugovora za vrijeme trajanja ove
privremene mjere, a koje su u suprotnosti s nalogom iz točke 1. izreke ovog
rješenja.
3. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32 i poduzet­niku T-Mobile d.o.o. Hrvatska iz Zagreba, Ulica grada
Vukovara 23, da ne sklapaju s trećima nove Okvirne ugovore i anekse ugovora za
vrijeme trajanja ove privremene mjere, a koje su u suprotnosti s nalogom iz
točke 1. izreke ovog rješenja.
4. Privremena mjera iz točke 1., točke 2. i točke 3. izreke ovog rješenja
određuje se do dana donošenje konačnog rješenja u ovom postupku.
5. Ovo rješenje bit će objavljeno u »Narodnim novinama«.

```
Obrazloženje
```

Agencija za zaštitu tržišnog natjecanja (dalje: Agencija) zaprimila je 16.
studenoga 2005. zahtjev poduzet­nika VIPnet d.o.o. sa sjedištem u Zagrebu, Vrtni
put 1, (dalje: VIPnet d.o.o.) protiv poduzet­nika HT – Hrvatske telekomunikacije
d.d. sa sjedištem u Zagrebu, Savska cesta 32 (dalje: T-HT d.d.) i poduzet­nika
T-Mobile Hrvatska d.o.o. sa sjedištem u Zagrebu, Ulica grada Vukovara 23 (dalje:
T-Mobile d.o.o.).
U zahtjevu poduzet­nika VIPnet d.o.o., u bitnome se navodi da poduzetnici T-HT
d.d. i T-Mobile d.o.o. zlouporabljuju vladajući položaj i to T-HT d.d. na
tržištu javne govorne usluge u nepokretnim mrežama i na tržištu iznajmljivanja
vodova na području Repub­like Hrvatske, a T-Mobile d.o.o. na tržištu javne
govorne usluge u pokretnim mrežama na području Repub­like Hrvatske, na način da
sklapaju Okvirne ugovore kojima se, na štetu potrošača, ograničava tržište i to
uvjetovanjem sklapanja ugovora prihvaćanjem od drugih ugovornih stranaka
dodatnih obveza, koje po svojoj prirodi ili običajima u trgovini nisu u svezi s
predmetom tih ugovora, što predstavlja zabranjene sporazume u smislu članka 9.
stavka 1. točke 5. Zakona o zaštiti tržišnog natjecanja (»Narodne novine«, broj
122/03; dalje: ZZTN).
U smislu odredbe članka 37. točke 8. i 9. ZZTN, Agencija je prije pokretanja
postupka zatražila od poduzet­nika T-HT d.d. i T-Mobile d.o.o. pisano očitovanje
s dokumentacijom na navode iz zah­tjeva poduzet­nika VIPnet d.o.o., koji su isti
dostavili Agenciji dana 25. prosinca 2005. i 27. prosinca 2005.
Temeljem podataka kojima je Agencija raspolagala iz dostavljene dokumentacije,
Agencija je 2. ožujka 2006., u smislu članka 46. ZZTN, donijela zaključak o
pokretanju postupka ocjene sukladnosti s odred­bama ZZTN, Okvirnih ugovora s
dodacima i prilozima, sklop­ljenih između poduzet­nika T-HT d.d. i T-Mobile
d.o.o. s ključ­nim poslovnim korisnicima, koji se u Agenciji vodi pod klasom: UP/I
030-02/2005-01/50.
Agencija nije postupala u dijelu zah­tjeva poduzet­nika VIPnet d.o.o., a koji se
odnosi na zlouporabu vladajućeg položaja, budući da temeljem članka 5. stavka 1.
točke 7. Zakona o telekomunikacijama (»Narodne novine«, broj: 122/03, 158/03,
177/03, 60/04 i 70/05), Hrvatska agencija za telekomunikacije obavlja
regulatorne poslove s ciljem onemogućavanja zlouporabe nadmoćnog položaja na
telekomunikacijskom tržištu.
Agencija je predmetni zaključak u smislu članka 47. ZZTN dostavila na očitovanje
strankama u postupku. Rečenom odredbom ZZTN, propisano je da će Agencija u
postupku u kojem sudjeluju stranke sa suprotnim interesima dostaviti po jedan
primjerak zaključka o pokretanju postupka strankama, a na koji je stranka protiv
koje je postupak pokrenut dužna dostaviti odgovor i traženu dokumentaciju.
Traženo očitovanje i preslike Okvirnih ugovora s pripadajućim dodacima i
prilozima poduzetnici T-HT d.d. i T-Mobile d.o.o. dostavili su Agenciji dana 28.
travnja 2006., kojima se u bitnome navodi kako predmetni Okvirni ugovor s
dodacima i prilozima nije zabranjen sporazum u smislu odredaba ZZTN.
Uvidom u dvadeset četiri (24) dostavljena Okvirna ugovora s dodacima i
prilozima, Agencija je utvrdila da su iste, poduzetnici T-HT d.d. i T-Mobile
d.o.o. sklapali s različitim poduzetnicima – ključ­nim poslovnim korisnicima te
da nije riječ o tipskim ugovorima.
Stoga je Agencija, iz predmeta pod klasom: UP/I 030-02/2005-01/50, izdvojila
predmetne Okvirne ugovore, koje vodi u zasebnim upravnim postupcima ocjene
sporazuma.
Upravni postupak ocjene sukladnosti Okvirnog ugovora s odred­bama ZZTN,
sklopljen između poduzet­nika T-HT d.d. i T-Mobile d.o.o. s poduzetnikom
PODRAVKA. vodi se u Agenciji pod klasom UP/I 030-02/2006-01/46.
Uvidom u dostavljeni Okvirni ugovor koji su poduzetnici T-HT d.d. i T-Mobile
d.o.o. sklopili s poduzetnikom PODRAVKA Agencija je kao sporne, u smislu članka
9. stavka 1. točke 5. ZZTN, utvrdila odredbe članka 2. stavka 2.2., stavka 2.3.,
stavka 2.9 i stavka 2.10. Okvirnog ugovora.
Naime, Agencija je utvrdila da se spornim odred­bama Okvirnog ugovora određuje:
a. da će poduzetnici T-HT d.d. i T-Mobile d.o.o. pružati poduzet­niku PODRAVKA
sve telekomunikacijske usluge koje se trenut­no nude ili će se nuditi na
tržištu, a poduzetnik PODRAVKA će koristiti sve telekomunikacijske usluge koje
poduzetnici T-HT d.d. i T-Mobile d.o.o. trenut­no nude ili će nuditi;
U navedenoj odredbi nije sporna obveza poduzet­nika T-HT d.d. i T-Mobile d.o.o.
o pružanju svih telekomunikacijskih usluga koje isti nude na tržištu, ali je s
aspekta odredbi o zaštiti tržišnog natjecanja sporna obveza poduzet­nika
PODRAVKA o korištenju svih telekomunikacijskih usluga koje će poduzetnici T-HT
d.d. i T-Mobile d.o.o. nuditi u budućnosti. Iz izričaja sporne odredbe proizlazi
da je poduzetnik PODRAVKA obvezatan koristiti sve telekomunikacijske usluge, za
kojima ima potrebu, od poduzet­nika T-HT d.d. i T-Mobile d.o.o. što za
posljedicu ima isključivanje konkurenata poduzet­nika T-HT d.d. i poduzet­nika
T-Mobile d.o.o. s mjerodavnih tržišta.
Imajući u vidu činjenicu da je poduzetnik T-HT d.d. operator sa znatnijom
tržišnom snagom na tržištu usluge nepokretnih javnih telefonskih mreža (na
tržištu javnih govornih usluga i na tržištu prijenosa govora, zvuka, podataka,
dokumenata, slika i drugog u nepokretnoj telekomunikacijskoj mreži) na području
Repub­like Hrvatske, a poduzetnik T-Mobile d.o.o. na tržištu javne govorne
usluge u pokretnim telekomunikacijskim mrežama na području Repub­like Hrvatske,
može se razumno pretpostaviti da je cilj gore navedene ugovorne odredbe jačanje
postojećeg položaja na mjerodav­nim tržištima poduzet­nika T-HT d.d. i poduzet­nika
T-Mobile d.o.o. (u Okvirnom ugovoru, zajednički nazvani: HT) odnosno
sprječavanje, ograničavanje ili narušavanje tržišnog natjecanja na navedenim
mjerodav­nim tržištima, na način da se značajnom dijelu konkurencije sprječava
odnosno ograničava pristup mjerodav­nim tržištima, a korisnike upućuje i vezuje
samo za poduzetnike T-HT d.d. i T- Mobile d.o.o.
b. da ako neki drugi davatelj usluga poduzet­niku PODRAVKA ponudi specifične
nove usluge, koje nisu obuhvaćene Okvirnim ugovorom, poduzetnik PODRAVKA će
obavijestiti poduzetnike T-HT d.d. i T-Mobile d.o.o. o uvjetima spomenute ponude
(kvaliteta i razina usluge, cijena i slično) te će zatražiti od poduzet­nika
T-HT d.d. i T-Mobile d.o.o. ponudu istih ili usporedivih usluga prije no što
prihvati ponudu drugog davatelja usluga. Poduzetnici T-HT d.d. i T-Mobile d.o.o.
se obvezuju svoju ponudu dostaviti poduzet­niku PODRAVKA Poduzetnik PODRAVKA se
obvezuje prihvatiti ponudu poduzet­nika T-HT d.d. i T-Mobile d.o.o., ako odnos
cijene i kvalitete usluge koju ponude poduzetnici T-HT d.d. i T-Mobile d.o.o.
bude jednak ili povoljniji od odnosa cijene i kvalitete usluga koju je ponudio
drugi davatelj usluga, te ako poduzetnici T-HT d.d. i T-Mobile d.o.o. preuzmu
obvezu da će dotičnu uslugu realizirati u određenom roku od prihvaćanja ponude.
Ako poduzetnici T-HT d.d. i T-Mobile d.o.o. ne dostave svoju ponudu u određenom
roku od dana zaprimanja obavijesti poduzet­nika PODRAVKA, poduzetnik PODRAVKA
može prihvatiti ponudu drugog davatelja usluge bez ikakvih daljih privola
(obveza prema poduzetnicima T-HT d.d. i T-Mobile d.o.o.) od strane poduzet­nika
T-HT d.d. i T-Mobile d.o.o.;
c. Poduzetnik PODRAVKA ima pravo, radi poslovnih ili sigurnosnih razloga,
koristiti telekomunikacijske usluge ograničenog opsega i od drugih davatelja
telekomunikacijskih usluga bez štete za ugovor i pod uvjetom da ne krši ostale
odredbe ugovora. Telekomunikacijske usluge ograničenog opsega» su
telekomunikacijske usluge za čije pružanje konkurent poduzet­nika T-HT d.d. i T-Mobile
d.o.o. ostvaruje godišnji prihod koji ne prelazi 5% od godišnjeg prihoda što ga
su ga poduzetnici T-HT d.d. i T-Mobile d.o.o. ostvarili od poduzet­nika T-HT d.d
i T-Mobile d.o.o. tijekom prethodne godine od svih telekomunikacijskih usluga
navedenih u članku 2.1. ugovora, kao ni više od 10% po pojedinoj
telekomunikacijskoj usluzi navedenoj u članku 2.1. u dotičnoj godini. Ukoliko
PODRAVKA do 1.9.2004.g. započne koristiti od poduzet­nika T-HT d.d. i
telekomunikacijske usluge koje u trenutku sklapanja ovog Ugovora koristi od
drugog davatelja telekomunikacijskih usluga, ugovorne strane će pregovarati o
dodatnim popustima za predmetne telekomunikacijske usluge;
d. Poduzetnik PODRAVKA se temeljem ovog Ugovora obvezuje obavijestiti
poduzetnike T-HT d.d. i T-Mobile d.o.o. o korištenju svake telekomunikacijske
usluge koju mu pružaju konkurenti poduzet­nika T-HT d.d. i T-Mobile d.o.o.,
odnosno obvezuje se izvijestiti poduzetnike T-HT d.d. i T-Mobile d.o.o. o
postotku korištenja telekomunikacijskih usluga, pruženih od strane konkurenata
poduzet­nika T-HT d.d. i T-Mobile d.o.o.
Agencija je pored odredbi ZZTN podredno, na odgovarajući način, u konkretnom
slučaju primjenjivala u smislu članka 35. stavka 3. ZZTN, kriterije i standarde
poredbenog prava Europske zajednice odnosno Obavijest Komisije – Smjernice za
vertikalna ograničenja broj 032000Y1013(01), Službeni list C 291, 13/10/2000
str. 0001 – 0044, 2000/C 291/01.
Ugovorne odredbe, opisane pod točkama b., c. i d. upućuju na primjenu tzv.
»engleske klauzule«.
Riječ je o odredbi koja obvezuje kupca (poduzet­nika PODRAVKA) da izvijesti o
bilo kojoj ponudi koju pod povoljnijim uvjetima nude drugi dobavljači
(konkurenti poduzet­nika T-HT d.d. i poduzet­nika T-Mobile d.o.o.) i kojom mu se
dopušta (poduzet­niku PODRAVKA) da prihvati tu ponudu samo ako mu dobavljač
(poduzetnik T-HT d.d. i poduzetnik T-Mobile d.o.o.) odbije pružati usluge pod
tim povoljnijim uvjetima.
Razumno je za očekivati da takva odredba ima isti učinak kao i obveza
nenatjecanja, osobito kada kupac (poduzetnik PODRAVKA) mora svom dobavljaču
(poduzetnik T-HT d.d. i poduzetnik T-Mobile d.o.o.) otkriti podatke o
alternativnom izvoru nabave.
Engleska klauzula također može djelovati kao odredba o nametanju određene
količine usluge kupcu od strane dobavljača. Nametanje određene količine robe
kupcu ima slične, ali slabije učinke isključenja s tržišta od obveze
nenatjecanja. Poduzetnicima u vladajućem položaju izričito se zabranjuje
primjena engleske klauzule.
Je li u konkretnom slučaju riječ o zabranjenom sporazumu u cijelosti ili
djelomično, u smislu članka 9. stavka 1. točke 5. ZZTN odnosno, može li se u
konkretnom slučaju primijeniti članak 10. ZZTN o izuzeću sporazuma, Agencija će
nesporno moći utvrditi tek na temelju provedene detaljne ekonomske analize
mjerodavnih tržišta na kojima predmetni sporazumi imaju učinke.
Na temelju ovlasti iz članka 55. stavka 1. ZZTN, Agencija može donijeti rješenje
o privremenoj mjeri kada smatra da pojedine rad­nje sprječavanja, ograničavanja
ili narušavanja tržišnog natjecanja, u smislu odredaba ZZTN, prijete nastankom
izravnoga značajnoga štetnog učinka za poduzetnike, odnosno pojedina područja
gospodarstva ili interese potrošača.
Uzimajući u obzir sve pravne i činjenične okolnosti koje su Agenciji poznate,
Agencija je kao ograničavajuće ocijenila gore navedene odredbe Okvirnog ugovora
budući da se istima uvjetuje sklapanje ugovora prihvaćanjem od drugih ugovornih
stranaka dodatnih obveza, koje po svojoj prirodi ili običajima u trgovini nisu u
svezi predmeta tih ugovora, što predstavlja zabranjene sporazume u smislu članka
9. stavka 1. točke 5. ZZTN.
U konkretnom slučaju, može se razumno pretpostaviti kako gore navedene odredbe
Okvirnog ugovora imaju za cilj sprječavanje, ograničavanje odnosno narušavanje
tržišnog natjecanja na mjerodav­nim tržištima pa je nepotrebno dokazivati i
njihove stvarne učinke na tržištu.
Agencija smatra da daljnja primjena gore navedenih odredaba Okvirnog ugovora,
istovremeno prijeti nastanku izravnog, značajnog štetnog učinka za konkurente
poduzet­nika T-HT d.d. i T-Mobile d.o.o., koji su znatno nepovoljnijem položaju
na tržištu od poduzet­nika T-HT d.d. i T-Mobile d.o.o., te za krajnje korisnike
telekomunikacijskih usluga na mjerodav­nim tržištima, koje se upućuje i vezuje
samo za poduzetnike T-HT d.d. i T- Mobile d.o.o.
Stoga, Vijeće za zaštitu tržišnog natjecanja je na 67. sjednici, održanoj 7.
rujna 2006. temeljem članka 34., 55. i 57. točka 5. ZZTN, donijelo odluku o
izricanju privremene mjere poduzetnicima T-HT d.d., T-Mobile d.o.o., Podravka
d.d. iz Koprivnice, Ante Starčevića 32, Belupo d.d. iz Koprivnice, Danica 5,
Danica d.o.o. iz Koprivnice, Đelekovečka cesta 21, Podravka inženjering d.o.o.
iz Koprivnice, Trg kralja Tomislava 13, Poni trgovina d.o.o. iz Koprivnice, Ante
Starčevića 32, Koprivnička tiskarnica d.o.o. iz Koprivnice, Đure Estera 1 i Ital-Ice
d.o.o. iz Poreča, Mate Vlašića 47.
Odredbom članka 59. stavka 1. ZZTN, a u smislu članka 57. stavka 5. ZZTN,
rješenje Agencije, objavljuje se u »Narodnim novinama«.
Ukoliko poduzetnici T-HT d.d., T-Mobile d.o.o., Podravka d.d. iz Koprivnice,
Ante Starčevića 32, Belupo d.d. iz Koprivnice, Danica 5, Danica d.o.o. iz
Koprivnice, Đelekovečka cesta 21, Podravka inženjering d.o.o. iz Koprivnice, Trg
kralja Tomislava 13, Poni trgovina d.o.o. iz Koprivnice, Ante Starčevića 32,
Koprivnička tiskarnica d.o.o. iz Koprivnice, Đure Estera 1 i Ital-Ice d.o.o. iz
Poreča, Mate Vlašića 47, ne postupe u skladu s ovim rješenjem, Agencija će,
sukladno članku 60. ZZTN, podnijeti nadležnom prekršajnom sudu zahtjev za
pokretanje prekršajnog postupka protiv poduzet­nika T-HT d.d., T-Mobile d.o.o.,
Podravke d.d. iz Koprivnice, Ante Starčevića 32, Belupa d.d. iz Koprivnice,
Danica 5, Danice d.o.o. iz Koprivnice, Đelekovečka cesta 21, Podravka
inženjeringa d.o.o. iz Koprivnice, Trg kralja Tomislava 13, Poni trgovine d.o.o.
iz Koprivnice, Ante Starčevića 32, Koprivničke tiskarnice d.o.o. iz Koprivnice,
Đure Estera 1 i Ital-Ice d.o.o. iz Poreča, Mate Vlašića 47, te odgovornih osoba
u istima, a u svezi članka 61. stavka 1. točka 4. i stavka 2. ZZTN.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka može
pokrenuti upravni spor kod Upravnog suda Repub­like Hrvatske, u roku od trideset
(30) dana od dana dostave ovog rješenja.

Klasa: UP/I 030-02/2006-01/46
Urbroj: 580-05-06-26-1
Zagreb, 7. rujna 2006.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 103/2006-2328
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)